MULTIPLACE 2005
festival kultúry nových médií
www.multiplace.sk
17.-24 apríl 2005

Začína sa festival Multiplace, sieť podujatí o nových médiách

V nedeľu 17. apríla sa začne na rôznych miestach sveta konať Multiplace – festival kultúry nových médií. Osobitý je nielen svojím obsahom, ale predovšetkým neformálnou štruktúrou, čím sa zásadne odlišuje od ostatných prehliadok v Európe. Multiplace pripravuje od roku 2002 skupina nezávislých organizátorov a kurátorov na rôznych miestach sveta. Snaha prezentovať tvorivý prístup k novým technológiám a s tým súvisiace nové spôsoby myslenia, motivuje organizátorov už štvrtý rok pripravovať sieť podujatí na báze otvorenej, decentralizovanej štruktúry a ponúkať nezávisle na sebe koncerty, výstavy, workshopy, prednášky, prezentácie, performance, projekcie a parties.
Tento rok sa hlavný program festivalu Multiplace koná od 17.do 24. apríla a na jeho zostavovaní sa podieľa zatiaľ rekordný počet dvadsiatich troch organizátorov. Koordináciu programu a organizátorov, informačný servis zabezpečuje združenie Multiplace.  Štvrtý ročník festivalu bude v desiatich mestách: v Bangalore, Bratislave, Brne, Krakove, Trnave, Opave, Pardubiciach, Prahe, Providence a Žiline.

Myšlienka festivalu Multiplace vznikla v Bratislave a najviac podujatí má miesto práve tu. Tri bratislavské galérie ponúkajú vernisáže výstav slovenských a zahraničných umelcov. Prehliadka odštartuje otváracou party Multiplace v nedeľú v industriálnom interiéri Galérie Veža na Továrenskej ulici. Jej súčasťou je vernisáž výstavy slovenského dizajnéra Jána Šicka, ktorá predstavuje jeho dva autorské softvéry Process a Kaligrapher. Kurátorka je Mária Rišková. 
Galéria Priestor otvára v pondelok výstavu projektu Videosomic Anety Mony Chisy a Lucie Tkáčovej, v kurátorskej koncepcii Lucie Čarnej. Autorky vystavujú počas celého festivalového týždňa dve videá. Home video je záznamom rozhovoru autoriek, v ktorom nekompromisne posudzujú výtvarníkov a kurátorov slovenskej scény ako možné sexuálne objekty. Porn video je imitácia heterosexuálneho pornografického video materiálu, pričom hlavnými aktérkami sú samotné výtvarníčky. 
Galéria Hit uvádza v stredu  projekt poľského umelca Janeka Simona The oldest fire in Poland +  Home made electronic watch. 
Ďalej sa v sobotu v A4 – nultom priestore odohrá vernisáž kurátoského projektu Michaely Sečanskej Príbehy. Predstavuje v ňom francúzsku videoumelkyňu Eléonore de Montesquiou, žijúcu v Berlíne a Talline. V centre jej výskumu stojí človek v jednoduchých každodenných situáciách.

Združenie Atrakt Art vytvára už tradične hudobný pilier festivalu v priestoroch A4. Otvárací koncert festivalu Multiplace odštartuje v pondelok svetovou premiérou nového audiovizuálneho projektu známeho laptopového hudobníka a spoluzakladateľa rakúskeho labelu Mego Petra Rehberga s originálnou videoumelkyňou Michaelou Schwentner. Druhou časťou koncertu je energické vystúpenie Američanky Kevin Blechdom. Obaja hudobníci majú doma cenu z prestížneho festivalu Ars Electronica. Štvrtkový koncert ponúka hviezdne mená súčasnej experimentálnej scény, rakúsku skupinu Radian, berlínskeho sound-artistu Carstena Nicolaia alias Alva Noto a austrálskeho perkusionistu Willa Guthrieho. 
Raritou je festival hudby pre slúchadlá Le Placard #8, ktorý pozostáva z koncertov vysielaných na internete a do slúchadiel zúčastneným divákom. 
Združenie Burundi organizuje psychogeografickú prechádzku a prednášku amerického umelca Kevina Hamiltona. V splupráci s Britskou radou prináša Burundi do Bratislavy hudobníka a teoretika Steva Goodmana. Teoretik a člen Cybernetic Cultutre Research Unit, DJ pirátskeho rádia Rinse FM a zakladateľ labelu Hyperdub sa predstaví na Multiplace hneď dvakrát. V piatok s prednáškou o zvuku ako zbrani a sonických gerilách – o použití zvukových zbraní v kmeňoch a počas stredoveku, vojenských výskumoch infrazvuku a ultrazvuku v 20. storočí, infrazvuku v industriálnej hudbe, clashingu jamajských sound systémov, o MC battles, vzniku nových žánrov (grime a dubstep) prostredníctvom pirátskych rádií a decentralizovaných sietí médií. Ako znie audio-vírus, na ktorého šírení sa podieľa, to si budete môcť vypočuť v sobotu v klube Spojka na záverečnej party DUBplace – Selector Night.
Pražská opora festivalu Multiplace, zdrženie muteme, prináša turné kanadského hudobníka a videotvorcu Mitchella Akiyamu. Používa tradičné nástroje (gitara, klavír, sláčiky), ktoré digitálne upravuje a mixuje s rytmickými textúrami zloženými z drobných útržkov zvuku, praskania a šumu. Koncerty sa uskutočnia v Prahe, Bratislave, Žiline, Pardubiciach, Opave.
Medzi zakladateľov Multiplace patrí Galéria Jána Koniarka v Trnave, ktorá na štvrtok pripravila dve vernisáže. Výstava s názvom Shift predstaví nový projekt Dana Hanzlíka a Pavla Mrkusa – videoprojekciu a diaprojekciu pracujúcu s geometrickým tvaroslovím a urbánnym kontextom. Druhá trnavská výstava bezOBRAZie/MEDIA S-CREAM,  prezentujúca viacerých slovenských umelcov (Erik Binder, Cyril Blažo, Pavlína Fichta Čierna, Ivor Diosi, Aneta Mona Chisa, Marek Kvetán, Erik Šille, Peter Rónai, Ľubo Stacho) je výskumnou sondou do prostredia dnešnej vizuálnej kultúry na Slovensku a má na vybranej vzorke autorov a diel predstaviť aktuálne podoby mediálneho obrazu v širokom spektre. Kurátorom výstavy Vladimír Beskid.
Žilinský program pod strechou kultúrneho priestoru  Stanica združenia Truc Sphérique začne v stredu projektom Epigenesi sardinského experimentálneho divadelného súboru Officina. Vo štvrtok uvádza projekciu filmov z festivalu Ars Electronica, o deň nato pokračuje v Žiline turné Michella Akiyamu. V sobotu čaká na divákov Videoporcia podľa gusta kurátora Dana Grúňa – prierez video tvorbou študentov výtvarných škôl z Bratislavy a Košíc. Večer pokračuje koncertom a video performance Guma Guar Live Act.
Okrem stredoeurópskych miest sa na tohtoročnom festivale podieľajú aj dvaja vzdialení organizátori. V americkom Providence pripravuje prezentáciu New Media Night: Home is where my heartdisk is slovenská kurátorka Viera Jančeková. Špecialitou tohto ročníka je aj účasť indickej Srishti School of Art, Design and Technology v Bangalore so sériou akcií.
Kompletný a podrobný program s informáciami o organizátoroch a odkazmi na ich webové stránky nájdete na www.multiplace.sk.

Kontakt:
Barbora Šedivá info@a4.sk 
Katarína Kucbelová katarina@multiplace.sk 

www.multiplace.sk

MULTIPLACE
festival kultúry nových médií
www.multiplace.sk
17.-24 apríl 2005

Bangalore, Bratislava, Brno, Krakov, Trnava, Opava, Pardubice, Praha, Providence, Žilina

koncerty, výstavy, workshopy, prednášky, prezentácie, performance, projekcie, parties a vy

Organizátori:
as 220, providence | USA / as
atrakt art, bratislava | SK / aa
ateliér nových médií I, avu, praha | CZ / avu
burundi, bratislava | SK / bi
ceica cz, brno | CZ / cei
české centrum, bratislava | SK / czc
daniel grúň, bratislava | SK / dg
dryco, brno | CZ / dry
space (priestor for contemporary arts), bratislava | SK / spc
galéria hit, bratislava | SK / hit
galéria jána koniarka, trnava | SK / gjk
galéria veža, bratislava | SK / gvž
klub spojka, bratislava | SK / spo
komunikační prostor školská 28/asociace mlok, praha | CZ / kopr
manu+mukul (ambientTV.NET, UK), bangalore | India / mm
michaela sečanská, bratislava | SK / ms
multiplace | SK / mtp
mute.me, praha | CZ / mme
propaganda!, bratislava | SK / pro
scart, praha | CZ / sca
tong.agenda + muzyka centrum, krakov | PL / tmc
tranzit, bratislava | SK / tra
truc sphérique, žilina | SK / tru

spolupráca: 
A4 – nultý priestor
Goetheho inštitút v Bratislave
Srishti School of Art, Design and Technology
VŠVU

podpora: 
British Council
Francúzsky inštitút Bratislava
Kanadské veľvyslanectvo v Prahe
Ministerstvo kultúry SR
Program EU Kultúra 2000
Rakúske kultúrne fórum
Nadácia-Centrum súčasného Umenia
Ultraframe
COMPACT-GAS
ELZA
INTERLUX 
MEDIATECH
Recar
Rock Service
SSE

mediálni partneri:
3/4
Rádio FM
Sme Online
atlas.sk
referaty.sk
pobox.sk
kultura.sk
nadhlad.sk
Život Bratislavy
umenie.net